**Delovanje društva v obdobju 1989–1992 (Frane Adam)**

Društvo sem vodil štiri leta, ker se je predhodnemu predsedniku zaradi odhoda v tujino skrajšal mandat. Glavna dejavnost je bila organizacija socioloških srečanj ter drugih dogodkov. Društvo je takrat prirejalo predavanja in debate na različne teme in sicer 1-2-krat na mesec.

Ker sem bil v tistem času tudi urednik Družboslovnih razprav, se spomnim tematik letnih socioloških srečanj, ki so bile od 1988 do 1992 objavljene v tematskih številkah: 1988 je bila tematika posvečena stratifikaciji, srečanje je organiziral še Ivan Bernik, kot gostujoči referent je sodeloval J. Goldthorpe; v 1989: Tradicija, modernost in postmodernizem; v 1990: Aktualnost Maxa Webra; v 1991: Prispevek T. Parsonsa k razvoju sociološke teorije; v 1992: Teoretska konvergenca v sodobni sociološki misli. Same teoretske teme, ki jih spremljajo kar precej prevodne literature. Ko smo 1990 razpravljali o aktualnosti M. Webra, sta kot gosta sodelovala  kolega  Vjeran Katunarić, izvrsten teoretski sociolog iz Zagreba ter Zoran Džindžić iz Beograda, bodoči politik in predsednik srbske vlade, ki je l. 2003 tragično končal pod streli atentatorja.  Od obeh imamo prispevka v Družboslovnih razpravah. Vendar smo na letnih srečanjih odpirali tudi druge, aktualne tematike, ki so se nanašale na osamosvojitev Slovenije.

V letu 1990 je Ljubljano obiskal eden od utemeljiteljev sistemske paradigme, prof. Niklas Luhmann iz Bielefelda. Na enem od srečanj sta bila prisotna tudi Thomas Luckmann in Kellerman (iz Frankfurta).